Pinvidigezh brasañ ar romantig-mañ, da echuiñ, zo koulskoude ar brezhoneg. Feal d'e stil boaz en deus implijet Herve Lossec ur bern troiennoù, rimoù, aes-kenañ da gompren gant ar skeudennet m'emaint : "Ne vez ket graet hol labour ganeomp evel ma kaoc'h ar saout en noz" (brav da implijout er c'hlas diwezhatoc'h ! lol) pe ivez : " N'eo ket savet an dienn war al laezh c'hoazh", evit lavaret n'eo ket bet kavet an diskoulm…  N'hello ket bezañ tennet mad eus kement frazenn dedennus zo en destenn e-kerzh ar c'hentelioù ; re niverus int. Daoust da se, ne lazhont ket an itrik, ne sachont ket an istor en a-dreñv, kempouez mat eo an holl berzhioù mat ha ne vez nemet plijadur o lenn.